**A fost cândva pământul străveziu**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A fost cândva pământul nostru straveziu

ca apele de munte-n toate ale sale,

în sine îngănând izvodul clar și viu.

S-a-ntunecat apoi lăuntric, ca de-o jale,

de bezne tari ce-n nici un grai nu se descriu.

Aceast-a fost când o sălbatică risipă

de frumuseți prilej dădu întâia oară

păcatului să-și facă pe sub arbori cale?

Nu pot să știu ce-a fost prin vremi, odinioară,

știu doar ce văd: sub pasul tău, pe unde treci

sau stai, pământul înc-o dată, pentr-o clipă,

cu morții săi zâmbind, se face străveziu.

Ca-n ape fără prunduri, fabuloase, reci,

arzând se văd minuni - prin lutul purpuriu.